text: 歲半之前，太陽主之，其化從本從標，本寒而標陽，即寒熱得中，其氣乃和，若寒淫所勝，則寒氣反至，水且冰，血變於中，發為癰瘍，民病厥心痛、嘔血、血泄、鼽衄、善悲、時眩仆，運火炎烈，雨暴乃雹，胸腹滿手熱肘攣腋腫，心澹澹大動，胸脅胃脘不安，面赤目黃，善噫嗌乾，甚則色，渴而欲飲，病本於心，診其神門脈絕者，死不治，其法平以辛熱，佐以甘苦，以鹹瀉之，太陰之化從本，其令濕，今司歲半之後，又火運統之，其氣相得，濕燥兼行，則其氣和，若濕淫於內，即埃昏岩穀，黃反見黑，至陰之交，民病飲積，心痛耳聾，渾渾，嗌腫喉痺，陰病血見。